遊楚州天慶觀觀高道士琴棋
作者：張耒
朝代：宋

paragraphs: 頹垣蒼蒼鎖喬木，草滿荒庭不容足。
壞簷破壁秋雨餘，蛛網蕭蕭風滿屋。
黄衣道人出迎客，野態生疏脫拘束。
圍棋盡掃一堂空，烹茶旋煮新泉熟。
彈琴對客客卧聽，悅耳泠泠三四曲。
離騷幽怨松風悲，流水潺湲履霜哭。
日斜携手步空廊，鳴鳩相呼竹間宿。
黄昏門閉人語絕，空殿幽幽掩微燭。
我生資身最淡薄，每厭煩歊幸幽獨。
何當不踏朝市塵，長伴高人種松菊。